کراچۍ: تعليمي ادارې ايي بي ای د دهړکو له امله د عاطف ميا د انټرنېټ د لارې لکچر منسوخ کړی
په کراچۍ کې د بزنس اف اډمنسټرېشن [ايي بي ای] د تندلارو دهړکو له امله د اقتصادي چارو کارپوهه عاطف ميا د انټرنېټ د لارې لکچر منسوخ/ لغوه کړی دی.
کراچۍ — ايي بي ای په ټویټر ویلي، "د ډاکټر عاطف ميا لکچر (پاکستان ولې په اقتصادي وده کې شاته پاتې دی)؟ چې په پينځم نومبر 2020 ټاکل شوی کېنسل/لغوه کړی شو". عاطف ميا په 19 اکتوبر د خوښۍ څرګندونه کړې وه چې د کراچۍ د زده کوونکو سره به وويني. خو نوموړي پرون ويلي، "د پوهنتون انتظاميې ته د تندلارو د دهړکو له امله زما د زوم (ويډيوي) لارې سيمينار منسوخ کړی شوی، بخښه غواړم. زما دعاګانې او نيکې پيرزونې د ايي بي ای د زده کوونکو سره دي". د عاطف ميا لکچر ختمولو ته په ټولنيزو رسنيو غبرګون ويل شوی چې پاکستان د تندلارو په نرغه کې دی. ژورنالسټ او څيړونکي زاهد حسېن په ټویټر ویلي، " دا ملک (پاکستان) تندلارو يرغمال کړی دی. ياد اقتصاد پوهه ته د هغه د عقيدې په اساس د وېنا اجازت نه دی ورکړی شوی. د شرم خبره ده". تېمور خان ویلي، "پاکستان د تعصب نه ډک رياست دی. ايا حکومت به ايي بي ای ته د ګواښ کوونکو د نيولو دپاره ګام پورته کړي؟". عاطف ميا چې د احمدي فرقې سره تعلق لري د عمران خان حکومت په کال 2018م کې هغه په خپله 18 کسيزه اقتصادي شورا کې شامل کړی خو وروستو حکومت د هغه د لرې کولو فېصله کړې وه. د پاکستان د هغه وخت د اطلاعاتو مرکزي وزیر فواد چوهدري د عاطف ميا په اړوند ويلي ؤ، "حکومت يې پرېکړه کړې چې عاطف میا د اقتصادي مشاورتي کمېټۍ څخه لرې کړي، حکومت د علماؤ او ټولو ټولنيزو طبقو سره مخ په وړاندې تلل غواړي اوکه د يو تن د نومول کېدو نه بدل تاثر ولاړيږي نو دا مناسبه نه ده". پاکستان کې ډېری خلکو د احمدي فرقې سره تعلق لرونکي اقتصادي چارو کارپوهه عاطف میا په مشاورتي بورډ کې اخيستل ستايلي ؤ خو ډېری خلکو پرې سختې نيوکې هم کړې وې.